Š t a t ú t
Ústrednej povodňovej komisie,
  schválený uznesením vlády Slovenskej republiky
z .... ..... 2003 č. ....

Čl.1
Postavenie  Ústrednej  povodňovej  komisie 
	Ústredná povodňová komisia (ďalej len "komisia") je orgánom vlády Slovenskej  republiky na úseku ochrany pred povodňami.1

Čl.2
Hlavné úlohy komisie
	(1) Komisia najmä:
a)	koordinuje a kontroluje prípravu a vykonávanie preventívnych opatrení ústredných orgánov a krajských úradov na ochranu pred povodňami; na ten účel vydáva riadiace a organizačné normy,
b)	prerokúva a schvaľuje komplexné povodňové plány Slovenskej republiky, ktoré jej predkladá Ministerstvo životného prostredia Slovenskej republiky, ako aj zmeny a doplnky týchto plánov.
	(2) Komisia v čase nebezpečenstva povodne a počas povodne najmä:
a)	sleduje a  hodnotí  vývoj  povodňovej  situácie a podľa potreby riadi, usmerňuje a koordinuje činnosť povodňových komisií krajských úradov a poskytuje im potrebnú pomoc, 
b)	riadi, koordinuje a kontroluje v plnom rozsahu ochranu pred povodňami (zabezpečovacie  práce a záchranné práce) v čase nebezpečenstva povodne a počas povodne, ohrozujúcej rozsiahle územie, ak povodňové komisie krajských úradov nestačia vlastnými silami a prostriedkami robiť potrebné opatrenia,
c)	riadi, koordinuje a  kontroluje ochranu pred povodňami na hraničných vodách,
d)	zabezpečuje prostredníctvom splnomocnencov vlády Slovenskej republiky pre riešenie technických a hospodárskych otázok hraničných vôd spoločný  postup s orgánmi Českej republiky, Maďarskej republiky, Poľskej republiky, Rakúskej republiky a Ukrajiny pri vykonávaní opatrení na ochranu pred povodňami na hraničných vodách na základe medzištátnych zmlúv o hraničných vodách, uzavretých s týmito štátmi,
e)	vyžaduje v prípade potreby pomoc ozbrojených síl Slovenskej republiky, Hasičského a záchranného zboru a Policajného zboru Ministerstva vnútra Slovenskej republiky pri ochrane pred povodňami,
f)	vydáva pokyny a dáva súhlas na mimoriadnu manipuláciu na vodných stavbách a na  zamýšľané  uvoľňovanie  ľadových celín a zátarasov výbušninami,

1  § 18  zákona SNR  č. 135/1974  Zb. o  štátnej  správe vo vodnom hospodárstve
g)	vyhlasuje a odvoláva stav pohotovosti a stav ohrozenia
             1. pre územie, ktoré presahuje územie kraja,
             2. na hraničných vodách, ak tým nepoverila iný  povodňový orgán,
h)	usmerňuje činnosť operačných skupín príslušných ministerstiev a iných ústredných orgánov Slovenskej republiky, utvorených na ochranu pred povodňami,
i)	vyhodnocuje a odsúhlasuje výšky povodňových škôd na území Slovenskej republiky,
j)	predkladá vláde Slovenskej republiky správy o povodniach, ohrozujúcich rozsiahle územie, s návrhom opatrení. 
	(3) Komisia v čase nebezpečenstva povodne a počas povodne môže vydávať príkazy na vykonanie opatrení, potrebných na zabezpečenie ochrany pred povodňami. Tieto príkazy nie sú rozhodnutiami podľa správneho poriadku.

Čl.3
Zloženie komisie
	(1)  Komisia sa skladá  z  predsedu, podpredsedu, ďalších členov, vedúceho technického štábu a tajomníka.
	(2) Predsedom komisie je minister životného prostredia Slovenskej republiky a podpredsedom minister vnútra Slovenskej republiky. Ďalších členov komisie určuje vláda Slovenskej republiky. Tajomníkom komisie je riaditeľ príslušného odboru Ministerstva životného prostredia SR.

Čl.4
Rokovanie komisie
	(1)  Komisia vykonáva  svoju činnosť na zasadnutiach,  ktoré zvoláva  predseda  komisie podľa potreby a povahy povodňovej situácie, najmenej však raz za rok; program rokovania určuje predseda komisie. Komisia rokuje aj o úlohách, vyplývajúcich zo schválených  povodňových  plánov  a  kontroluje, ako ich príslušné povodňové orgány zabezpečujú.
	(2) Zasadnutia komisie sú neverejné.
	(3) So súhlasom predsedu komisie možno na zasadnutia komisie prizvať ďalšie osoby, ktorých účasť je pri rokovaní komisie potrebná.
	(4) Rokovanie komisie vedie jej  predseda, v jeho neprítomnosti podpredseda komisie.
	(5) Komisia je spôsobilá  uznášať sa, ak je prítomná nadpolovičná väčšina jej členov. Na platnosť uznesenia je potrebný súhlas nadpolovičnej väčšiny prítomných členov.
	(6) Ak sa nedosiahne jednomyseľné uznesenie, predseda komisie informuje predsedu  vlády  Slovenskej  republiky o rozdielnych stanoviskách členov komisie.
	(7) V nevyhnutných prípadoch so súhlasom predsedu komisie môže člena komisie zastupovať ním poverený zástupca (u členov komisie - ministrov spravidla štátny tajomník, resp. riaditeľ príslušnej sekcie). Takto určený zástupca koná vždy osobne, pričom zo zastúpenia  vznikajú  práva a povinnosti zastúpenému.
	8) O priebehu rokovania a uzneseniach komisie vyhotovuje tajomník komisie záznam,   ktorý zasiela všetkým členom komisie. Člen komisie, ktorého stanovisko sa neprijalo, je oprávnený žiadať, aby sa to uviedlo v zázname.
	9) V čase medzi zasadnutiami komisie, ak hrozí nebezpečenstvo z omeškania, môže rozhodnúť o vykonaní neodkladných opatrení predseda komisie; tieto opatrenia musia byť schválené na najbližšom zasadnutí komisie.

Čl. 5
Predseda komisie
	1) Predseda komisie:
a)	riadi prácu komisie a zodpovedá vláde Slovenskej republiky za činnosť komisie,
b)	informuje príslušné ústredné orgány o vývoji povodňovej situácie a o opatreniach,  vykonaných na zamedzenie povodne a zmiernenie jej následkov,
c)	vydáva úradné správy a informácie o vývoji povodňovej situácie a o opatreniach, urobených na ochranu pred povodňami,
d)	kontroluje plnenie uznesení komisie,
e)	vymenúva a odvoláva tajomníka komisie, vedúceho technického štábu komisie a jeho zástupcov, ako aj ďalších členov technického štábu; členov technického štábu vymenúva a odvoláva po dohode s príslušnými ministrami,
f)	vydáva príkazy na začatie činnosti operačných skupín na ochranu pred povodňami príslušných ministerstiev a iných ústredných orgánov.
	(2) Predsedovi komisie je podriadený vedúci technického štábu a tajomník komisie.
	(3) Predsedu komisie v jeho neprítomnosti zastupuje v plnom rozsahu podpredseda komisie.

Čl.6
Technický štáb komisie
	(1) Technický štáb komisie (ďalej len „technický štáb“) je odborným poradným a výkonným orgánom komisie.
	(2) Technický štáb zabezpečuje opatrenia komisie v čase od vyhlásenia stupňa povodňovej aktivity, pripravuje a predkladá komisii návrhy opatrení a vykonáva ich.
	(3) Vedúcim technického štábu je generálny riaditeľ príslušnej sekcie Ministerstva životného prostredia Slovenskej republiky, prvým zástupcom je prezident Prezídia hasičského a záchranného zboru Ministerstva  vnútra Slovenskej republiky, druhým zástupcom je vedúci príslušného oddelenia Ministerstva životného prostredia Slovenskej  republiky. Ďalší členovia sú odborní pracovníci ministerstiev a iných orgánov a organizácií.
	(4) Ak to situácia počas povodne vyžaduje, môže vedúci technického štábu zriadiť pri technickom štábe skupiny z odborných pracovníkov ministerstiev a iných orgánov a organizácií na zabezpečenie nepretržitej povodňovej služby a riešenie následkov, spôsobených povodňami.

Čl.7
Úlohy technického štábu

	(1) Technický štáb najmä:
a)	navrhuje komisii vyhlásenie a odvolanie stupňov povodňovej aktivity na území, presahujúcom územie  kraja a na hraničných vodách,
b)	sleduje vývoj povodňovej situácie a navrhuje komisii upozorniť povodňové komisie príslušných krajských úradov na nevyhnutnosť záchranných prác,
c)	spolupracuje s povodňovými komisiami krajských úradov a podľa povodňovej situácie navrhuje komisii poskytnutie pomoci krajským povodňovým komisiám a obciam pri výkone  opatrení na ochranu pred povodňami väčšieho rozsahu, ako to predpokladajú povodňové plány,
d)	navrhuje komisii vyžiadať pomoc ozbrojených síl Slovenskej republiky, Hasičského a záchranného zboru a Policajného zboru Ministerstva vnútra Slovenskej republiky, 
e)	navrhuje zapojenie občanov a použitie vecných prostriedkov na zásah v čase nebezpečenstva povodne a počas povodne, ktorá môže zapríčiniť ohrozenie ľudských životov a vážne škody na majetku,
f)	navrhuje komisii mimoriadnu manipuláciu na vodných stavbách v čase nebezpečenstva povodne, počas povodne a pri odchode ľadov a zamýšľané uvoľňovanie ľadových celín a zátarasov výbušninami.
	(2) Ak hrozí nebezpečenstvo z omeškania, vedúci technického štábu rozhoduje spravidla po prerokovaní s predsedom komisie o vykonaní neodkladných opatrení, ktoré inak patria do pôsobnosti celej komisie; tieto opatrenia dodatočne predkladá komisii a technickému štábu na schválenie.

Čl.8
Zabezpečenie činnosti komisie

	(1) Organizačné a administratívne práce, spojené s činnosťou komisie, najmä prípravu podkladov na rokovanie komisie, vykonáva tajomník komisie v spolupráci s príslušnými útvarmi Ministerstva životného prostredia Slovenskej republiky a ostatných ministerstiev a orgánov, ktorých zástupcovia sú členmi komisie.
	(2) Výdavky, spojené s činnosťou komisie a technického štábu, sa podľa dohody ministrov uhrádzajú z rozpočetu Ministerstva životného prostredia Slovenskej republiky a Ministerstva vnútra Slovenskej republiky.
	(3) Cestovné výdavky členov komisie a členov technického štábu sa uhrádzajú z rozpočetu Ministerstva životného prostredia Slovenskej republiky a Ministerstva vnútra Slovenskej republiky, iné rezorty si výdavky zabezpečujú z vlastných rozpočtových zdrojov.

Čl.9
 Spolupráca ostatných orgánov s komisiou
(1)	Ústredné a ostatné orgány a organizácie spolupracujú s komisiou a pomáhajú jej pri zabezpečovaní ochrany pred povodňami.
(2)	V období krízovej situácie je Ústredná povodňová komisia súčasťou Ústredného krízového štábu podľa § 15 zákona č. 387/2002 Z.z. o riadení štátu v krízových situáciách mimo času vojny a vojnového stavu.

Čl.10
Zrušovacie ustanovenie
	Zrušuje sa štatút Ústrednej povodňovej komisie, vydaný ministrom pôdohospodárstva Slovenskej republiky a schválený uznesením vlády Slovenskej republiky z 27. júla 1993 č. 548. 

Čl.11
Účinnosť
	Tento štatút nadobúda účinnosť dňom jeho schválenia vládou Slovenskej republiky.

Minister životného prostredia SR